A guerra remató con a consciencia nacional separada d'os dos países, Francia y Anglaterra, que dica ixas envueltas compartiban muitas d'as suyas particularidatz culturals y churidicas, en estar a Casa Reyal anglesa d'orichen francés, encara que luitaban por o control de l'ueste y o norte de l'actual Francia, ye decir, Normandía, Bretanya, Maine, Anchú, Poitou y Guyena. Ta tentar de controlar istos territorios, dende 1159 dica 1240 ya bi n'heba habiu luitas entre a Casa de Plantagenet anglesa y a Casa de Capeto francesa, evolucionando os dos reinos dende una estructura politica feudal muit dividida enta una estructura más centralizada. Como en rematar ista primera luita no s'heba definiu a situación d'o ducato d'Aquitania (posesión d'os reis d'Anglaterra encara que infeudaus a o rei de Francia), y como entre os dos países intrigaban ta apoderar-se'n d'o condato de Flandres y d'o ducato de Bretanya, o luita no se podeba pas evitar, y a situación desembocó en a guerra ubierta entre ambas nacions.